b'\n_START_ARTICLE_\nJamamoto Cunetomo\n_START_SECTION_\nSlu\xc5\xbeenje daimju klana Nabe\xc5\xa1ima\n_START_PARAGRAPH_\nLeta 1659, ko je bil rojen Cunetomo, je \xc5\xa1ogunat Tokugava zagotavljal stabilen politi\xc4\x8dni mir \xc5\xbee ve\xc4\x8d kot 60 let. V teh desetletjih letih so reforme samuraje strogo lo\xc4\x8dile od kmetov in jih prestavile bli\xc5\xbeje dvora lokalnih vojskovodij, od koder so jih la\xc5\xbeje nadzorovali. Cunetomo je bil poslednji otrok v dru\xc5\xbeini z dvema sinovoma in \xc5\xa1tirimi h\xc4\x8derami. Svojo slabotno telesno konstitucijo je pripisoval o\xc4\x8detovi \xc4\x8dezmerni starosti, ki je bil ob njegovem rojstvu star \xc5\xbee okoli 70 let. Kljub temu je o\xc4\x8de svoja sinova vzgajal v strogem duhu bu\xc5\xa1ida, ki je na prvo mesto postavljal brezpogojno vdanost gospodarju. Po smrti o\xc4\x8deta, v starosti 11 let, je skrb zanj prevzel okoli 20 let starej\xc5\xa1i ne\xc4\x8dak, ki je nadaljeval vzgojo v o\xc4\x8detovi smeri. V slu\xc5\xbebo svojemu gospodarju Nabe\xc5\xa1imi Micu\xc5\xa1igeju je bil pozvan star 9 let, sprva zgolj kot dru\xc5\xbeabnik v igri njegovemu sinu. Ker je bil Micu\xc5\xa1ige naklonjen japonski poeziji vaka, prav tako pa se je za to zvrst tradicionalne poezije v otro\xc5\xa1tvu zanimal \xc5\xbee Cunetomo, je Micu\xc5\xa1ige napotil mladega Cunetoma za pomo\xc4\x8dnika knji\xc5\xbenice na dvoru._NEWLINE_Med delom se je seznanil s prakticiranjem zen budizma, prav tako pa tudi konfucijanskega u\xc4\x8denja, ki je postavljalo v ospredje vdano slu\xc5\xbeenje gospodarju. Ko je skrbnik knji\xc5\xbenice storil sepuku, s katerim je prevzel odgovornost za po\xc5\xbear v knj\xc5\xbenici, je bil za nekaj \xc4\x8dasa Cunetomo razre\xc5\xa1en dol\xc5\xbenosti slu\xc5\xbeenja gospodarju, a \xc5\xbee kmalu ponovno pozvan nazaj.\n_START_SECTION_\nGospodarjeva smrt in pomeni\xc5\xa1enje\n_START_PARAGRAPH_\nPo dalj\xc5\xa1i bolezni je gospodar Micu\xc5\xa1ige leta 1700 umrl. Kljub temu, da je \xc5\xa1ogunat leta 1663 zakonsko prepovedal obi\xc4\x8daj d\xc5\xbeun\xc5\xa1i, t. j. sledenju slu\xc5\xbeabnikov-samurajev gospodarju v smrt, se je v nekaterih od prestolnice Edo bolj oddaljenih provincah ta obi\xc4\x8daj \xc5\xa1e vedno prakticiral navkljub \xc5\xa1ogunovi prepovedi. Kakorkoli \xc5\xbee, tudi gospodar Micu\xc5\xa1ige je nasprotoval obi\xc4\x8daju, po katerem bi moral Cunetomo, vklju\xc4\x8dno z ostalimi slu\xc5\xbeabniki, narediti samomor. Cunetomo je upo\xc5\xa1teval gospodarjevo \xc5\xbeeljo in izbral meni\xc5\xa1ko budisti\xc4\x8dno \xc5\xbeivljenje ter se umaknil v osamo v gore nedale\xc4\x8d od dvora. Nekaj let kasneje se mu je pridru\xc5\xbeil mladi samuraj, prav tako slu\xc5\xbeabnik hi\xc5\xa1e Nabe\xc5\xa1ima Ta\xc5\xa1iro Curamoto, ki je v letih med 1710 in 1716 po Cunetomovem nareku zapisal spomine na obdobja slu\xc5\xbeenja hi\xc5\xa1i Nabe\xc5\xa1ima, kot tudi polpretekle dogodke iz \xc5\xa1ir\xc5\xa1e okolice, ki so postali znani kot delo pod naslovom\xc2\xa0\xc2\xbbHagakure\xc2\xab.\n_START_SECTION_\nVplivi\n_START_PARAGRAPH_\n\xc2\xbbHagakure\xc2\xab\xc2\xa0je vse do za\xc4\x8detka dvajsetega stoletja bil v hrambi in rabi zgolj kot rokopis znotraj klana Nabe\xc5\xa1ima. Zato se pojavlja tudi ve\xc4\x8d razli\xc4\x8dic, ki pa ne povzro\xc4\x8dajo ve\xc4\x8djih odstopanj v interpretaciji. \xc5\xa0ele v tridesetih letih 20. stoletja je postalo delo \xc5\xa1ir\xc5\xa1e znano. Gotovo je, da je militarizacija Japonske pred in med 2. svetovno vojno sledila izro\xc4\x8dilu bu\xc5\xa1ida ohranjenega v tem delu. Kolikor ne gre za stereotip, pa lahko podobno trdimo tudi za izkazovanje pripadnosti japonskega uslu\xc5\xbebenca podjetju.'